PRANEŠIMAS ŽINIASKLAIDAI  
2025 m. gruodžio 30 d.

**3 žingsniai, kaip išsikelti finansinius Naujųjų metų tikslus**

**Naujieji metai daugeliui tampa naujos pradžios simboliu – permąstome savo įpročius, planus ir siekius. Tarp sveikatos, karjeros ar asmeninio tobulėjimo tikslų verta nepamiršti ir finansų. Patarimais, kaip išsikelti ir įgyvendinti finansinius tikslus naujiems metams, dalijasi „Luminor“ banko kasdienės bankininkystės vadovė Aušrinė Mincienė.**

Ateinančiais metais dalis Lietuvos gyventojų planuoja įsigyti nekilnojamąjį turtą (11 proc.), kiti (16 proc.) atsinaujinti automobilį, o penktadalis numato išlaidas būsto remontui ar renovacijai, rodo „Luminor“ banko užsakymu atlikta „Norstat“ apklausa. Joje išryškėja ir pagrindiniai 2026 m. finansiniai tikslai – kas ketvirtas gyventojas siekia padidinti pajamas, o maždaug kas penktas (21 proc.) daugiau susitaupyti „juodai dienai“. Kaupti didesniems pirkiniams ar kelionėms ruošiasi 17 proc. žmonių.

**Įsivertinkite esamą finansinę situaciją**

Pasak ekspertės, pirmas žingsnis prieš išsikeliant naujus tikslus – objektyviai įvertinti savo dabartinę finansinę padėtį.

„Pradėkite nuo paprasto klausimo sau – kur dingsta mano pinigai? Peržvelkite sąskaitos išrašus, prenumeratas ir mėnesines išlaidas. Supratę, kur iš tiesų keliauja jūsų pajamos, geriau išsigryninsite prioritetus. Taip pat, finansinis tikslas turi būti konkretus ir išmatuojamas. Pavyzdžiui, pasiryžti sutaupyti 1000 eurų iki vasaros yra daug veiksmingiau, nei abstrakčiai siekti „daugiau taupyti“, – pataria A. Mincienė.

**Suskirstykite tikslus pagal terminą**

Norėdami, kad jūsų tikslai būtų pasiekiami bei suprantami jums patiems, suskirstykite juos į trumpalaikius, vidutinės trukmės ir ilgalaikius. Anot ekspertės, kai dideles užduotis išskaidome į mažesnius etapus, jas pasiekti pasidaro daug lengviau.

„Trumpalaikiai tikslai gali būti nauji kasdieniai įpročiai, pavyzdžiui, „planuoti biudžetą“ ar „spontaniškai neišlaidauti“. Vidutinės trukmės tikslai gali būti išsvajotos atostogos ar didesni pirkiniai, o ilgalaikiai – naujas būstas ar investicijos ateičiai“, – sako A. Mincienė.

**Įtraukite finansinius tikslus į kasdienį gyvenimą**

Finansų planavimas neturėtų būti tik metų pradžios pažadas. Pasak ekspertės, svarbu nuolat peržiūrėti savo tikslus ir pritaikyti juos prie savo gyvenimo pokyčių.

„Kartą per kelis mėnesius skirkite laiko įvertinti, ką pavyko pasiekti, o ką reikėtų koreguoti, jei aplinkybės pasikeitė. Finansiniai tikslai, kaip bet kuris susikurtas planas, turi būti pasiekiami, motyvuojantys stengtis toliau, tačiau ir lankstūs, pritaikyti jums“, – teigia A. Mincienė.

Ji taip pat ragina į planavimą įtraukti visą šeimą ar partnerį. Tai padės išlaikyti drausmę, o atsakomybę už rezultatą jausite ne tik prieš save, bet ir prieš kitus.

**Pinigai – ne vienintelė prasmė**

„Luminor“ ekspertė pabrėžia, kad finansinių tikslų prasmė nebūtinai turi būti tik pinigai – siekiai gali suteikti ir kokybiškesnę kasdienybę, saugumo jausmą, išmokyti disciplinos.

„Pradėkite ir būkite nuoseklūs. Net nedidelės, bet nuolatinės pastangos po kiek laiko dažnai atneša didelius rezultatus. Kiekvienas žingsnis link jų yra investicija į naujus metus – tokius, apie kokius svajojame“, – apibendrina A. Mincienė.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius

„Luminor” komunikacijos projektų vadovas

Tel.: +370 623 48086

El. p.: [sarunas.kubilius@luminorgroup.com](mailto:sarunas.kubilius@luminorgroup.com)